Læsø er klar til at tage imod endnu flere flygtninge end hidtil.

Flygtninge giver omsætning og bedre økonomi i et lille samfund. Det siger borgmester på Læsø, Danmarks mindste kommune. Derfor vil han gerne modtage flere flygtninge end det planlagte antal. Det fortæller DR P4 Nordjylland. - Vi er 1.800 mennesker herovre, så hvis vi får ti flygtninge, så er det en relativt stor procentdel af vores indbyggere og det giver alt andet lige en støre omsætning i vores samfund, siger borgmester Tobias Birch Johansen (V) til DR P4 Nordjylland. Dermed lægger borgmesteren sig i forlængelse af lokalpolitikere fra bl.a. Bornholm og Langeland. Her italesætter man også, hvordan øer, der kæmper med fraflytning og mangel på arbejdspladser, kan have direkte gavn af flere flygtninge. - For eksempel kunne et asylcenter give beskæftigelse til pædagoger og socialrådgievere. Og det ville også være godt, hvis vi kunne få flere børn i skolerne, lød det fra Bornholms borgmester Winni Grosbøll (S) i sommer til DR P4 Bornholm. Her efterlyste hun flere flygtninge til øen. Udlændingestyrelsen var også på besøg, men endte med at vurdere, at Bornholm er for langt væk. Men nu vil Læsøs borgmester sammen med kommunalbestyrelsen undersøge, hvordan økonomien ser ud, og hvor mange flygtninge de reelt kan modtage. - Man kan sige, at flygtningene kommer, vi tager os af dem, og vi hjælper dem til et integrationsforløb, som forhåbentligt bliver rigtig godt, men de yderligere borgere på Læsø vil alt andet lige få noget ud af det her, fordi vores økonomi vil være nemmere at få til at hænge sammen, siger borgmesteren til DR P4 Nordjylland. Læsø Kommune har i øjeblikket to flygtninge, der dog bor i Hjørring Kommune, da de er for få til at modtage sprogundervisning på øen. Der er yderligere otte på vej, men politikerne vil altså undersøge, om de kan modtage endnu flere.